text: Sønderjyske føler sig snydt for udligning
  10 maj 2011 kl. 06.28
  Henrik Hansen føler, at han blev snydt for en 2-2-udligning, da Sønderjyske tabte til FC Midtjylland.
  Sønderjyske Henrik Hansen var godt og grundigt sur over, at han i slutfasen fik underkendt en mulig scoring, da sønderjyderne mandag tabte med 1-2 til FC Midtjylland.
  Langskudsforsøget ramte overliggeren, og bolden fortsatte ned tæt på målstregen, hvorefter den hoppede ud i spil.
  - Det var min fornemmelse, at der var klart mål, fastslår Henrik Hansen over for TV2 Sport.
  - Under VM sidste sommer lærte man, at hvis bolden hopper ud igen, så er der mål på grund af boldens skru, forklarer midtbanespilleren, der også blev fortalt af flere modstandere, at bolden var over målstregen.
  Bagefter løb Henrik Hansen ud til linjevogteren for at få en forklaring.
  - Jeg spørger linjevogteren, hvorfor han ikke nåede længere ned ad banen, så han kunne se situationen, men jeg får ikke rigtigt noget svar, fortæller han.
  Bedømt ud fra Sønderjyskes præstation i anden halvleg tror Henrik Hansen på, at holdet fortsat er i Superligaen i næste sæson. Også selv om man lige nu er på en af de to nedrykningspladser.
  - Hvis vi kan spille som i anden halvleg, så bliver det ikke noget problem, fastslår han.
  Sylvester Igboun og Jesper Lauridsen scorede for FC Midtjylland, mens Quincy Antipas noterede sig for gæsternes mål.
  